L 191/2
SL
Uradni list Evropske unije
28.7.2023
(3)
Treba je tudi posodobiti pravo Unije o ravnanju z odpadnimi baterijami in ukrepati za zaščito okolja in zdravja ljudi s preprečevanjem ali zmanjševanjem škodljivih vplivov nastajanja odpadkov in ravnanja z njimi, z zmanjša­ njem vpliva rabe virov in z izboljšanjem učinkovitosti rabe virov.
Ti ukrepi so ključnega pomena za prehod na krožno in podnebno nevtralno gospodarstvo in okolje brez strupov ter dolgoročno konkurenčnost in strateško avtonomijo Unije.
Ustvarijo lahko pomembne gospodarske priložnosti, povečajo sinergije med krožnim gospo­ darstvom ter politikami na področju energije, podnebja, prometa, industrije in raziskav, zaščitijo okolje in zmanjšajo emisije toplogrednih plinov.
(4)
Z Direktivo 2006/66/ES Evropskega parlamenta in Sveta (3) se je okolju prijazno delovanje baterij izboljšalo, za gospodarske subjekte pa so bila določena nekatera skupna pravila in obveznosti, zlasti s harmoniziranimi pravili za vsebnost težkih kovin in označevanje baterij ter pravili in cilji za ravnanje z vsemi odpadnimi baterijami, na podlagi razširjene odgovornosti proizvajalca.
(5)
Komisija je v poročilih o izvajanju, vplivu in oceni Direktive 2006/66/ES, predloženih v letu 2019, poleg dosežkov izpostavila tudi omejitve navedene direktive, zlasti v temeljito spremenjenih okoliščinah, za katere sta značilna strateški pomen in večja uporaba baterij.
(6)
Sporočilo Komisije z dne 17. maja 2018 o „Evropi v gibanju – trajnostna mobilnost za Evropo: varna, povezana in čista“ vsebuje strateški akcijski načrt za baterije.
V njem so opredeljeni ukrepi v podporo prizadevanjem za vzpostavitev vrednostne verige baterij v Evropi, ki zajema ekstrakcijo, trajnostno pridobivanje in predelavo surovin, trajnostne baterijske materiale, proizvodnjo celic ter ponovno uporabo in recikliranje baterij.
(7)
Komisija je z evropskim zelenim dogovorom potrdila svojo zavezo izvedbi strateškega akcijskega načrta za baterije in navedla, da bo predlagala zakonodajo za zagotovitev varne, krožne in trajnostne vrednostne verige za vse baterije, tudi za oskrbo rastočega trga električnih vozil.
(8)
Svet je v svojih sklepih z dne 4. oktobra 2019 o „več krožnosti – prehod na trajnostno družbo“ med drugim pozval k usklajenim politikam v podporo razvoju tehnologij, s katerimi se izboljšata trajnostnost in krožnost baterij, da se okrepi prehod na elektromobilnost.
Poleg tega je pozval k nujni reviziji Direktive 2006/66/ES, ki bi morala zajemati vse ustrezne materiale baterij ter pri kateri bi bilo treba proučiti zlasti specifične zahteve za litij in kobalt, ob tem pa še mehanizem, s katerim bo mogoče navedeno direktivo prilagoditi prihodnjim spre­ membam tehnologij baterij.
(9)
V sporočilu Komisije z dne 11. marca 2020 o „novem akcijskem načrtu za krožno gospodarstvo – za čistejšo in konkurenčnejšo Evropo“ je navedeno, da se bodo v predlogu novega regulativnega okvira za baterije upoštevali pravila o vsebnosti recikliranih materialov ter ukrepi za izboljšanje stopenj zbiranja in recikliranja vseh baterij za zagotavljanje predelave dragocenih materialov in smernic za potrošnike, poleg tega pa se bo obravnavala možnost postopne odprave nepolnilnih baterij, kadar obstajajo druge možnosti.
Navedeno je še, da se bodo obravnavale zahteve glede trajnostnosti in preglednosti, ki upoštevajo ogljični odtis proizvodnje baterij, etično pridobivanje surovin in zanesljivost oskrbe ter omogočajo ponovno uporabo, spremembo namena in recikliranje baterij.
(10)
Za obravnavanje celotnega življenjskega cikla vseh baterij, danih na trg Unije, je treba opredeliti harmonizirane zahteve za proizvode in trženje, vključno s postopki ugotavljanja skladnosti, ter zahteve za celovito obravnavo faze ob koncu življenjske dobe baterij.
Zahteve v zvezi s fazo ob koncu življenjske dobe so potrebne za obravnavo posledic baterij za okolje ter zlasti za podporo vzpostavitvi trgov recikliranja za baterije in trgov sekundarnih surovin, pridobljenih iz odpadnih baterij.
Da bi se dosegli predvideni cilji in bi se z enim pravnim instrumentom obravnaval celotni življenjski cikel baterije, hkrati pa bi se preprečile ovire za trgovino in izkri­ vljanje konkurence ter varovala celovitost notranjega trga, bi se morala pravila, ki določajo zahteve za baterije, uporabljati enotno za vse gospodarske subjekte po vsej Uniji brez možnosti različnega izvajanja v državah članicah.
Zato bi bilo treba Direktivo 2006/66/ES nadomestiti z uredbo.
(3) Direktiva 2006/66/ES Evropskega parlamenta in Sveta z dne 6. septembra 2006 o baterijah in akumulatorjih ter odpadnih baterijah in akumulatorjih in razveljavitvi Direktive 91/157/EGS (UL L 266, 26.9.2006, str. 1).